text: Passagerer truer chauffør med kniv
  29 april 2016 kl. 04.30
  Chauffør irettesatte to passagerer. Blev derefter truet med kniv
  Det blev en ubehagelig oplevelse for chaufføren af busrute 123 mellem Haderslev og Aabenraa, da to mænd torsdag aften ville med bussen på busstationen i Haderslev.
  Klokken var 19.05 da de steg ombord hver med en åben øl i hånden.  Chaufføren bad dem stoppe drikkeriet, hvis de ville køre med. Det gjorde de. Kortvarigt.
  For under kørslen ser chaufføren i sit spejl, at de to sidder på deres pladser og igen er i gang med øldrikkeriet. Chaufføren stopper bussen, går ned til dem og beder dem endnu engang om at respektere ”no drinking” i bussen. De indvilger igen, men da de stiger af i Hoptrup ud for efterskolen, har en af dem en kniv i hånden, som han truer chaufføren med, inden han forlader bussen.
  Chaufføren slipper uskadt, men anmelder truslen til politiet. 
  Vagtchef Henrik Sønderskov hos Syd- og Sønderjyllands Politi oplyser, at den ene af mændene beskrives som 30-40 år, ca. 175 cm. høj og blond. Han var i ført mørkt tøj og havde ørering. Den anden mand beskrives som kraftig med mørkt hår.  
  Hvis du så dem, må du gerne ringe og fortælle det til politiet på tlf. 114.
  